إيوا هذا هو الحماق، نبيلة منيب، الأمينة العامة للحزب الاشتراكي الموحد، رجعات من جديد تنشر الكلاخ ديالها والتسطية ديال نظرية المؤامرة اللي مابقى حد يتيق بها، ودارت فراسها هكذا غير الضحك، وعوض ما تخرج تعطي نصائح توعوية للناس وتحثهم على شروط السلامة الوقائية فهذ الظرفية اللي كتعرف ارتفاع كبير فحالات الإصابة والوفيات بكورونا، كَالسة تقول هضرة لا علاقة لها لا بالمنقط ولا بالواقع، وممكن تهدد صحة الناس. السيدة، اللي هترات مسكينة، فحوار ليها فموقع “فبراير”، كتقول وتعاود أنها امرأة علمية، بحال إلى كانت علمية صافي هذا كيعطيها الرخصة باش تخرج تقول التخربيق، وقالت بأن ناس شدو جائزة نوبل، واخا ماعطات حتى اسم منهم، فحصو الفيروس ولقاو فيه أجزاء من السيدا، وهذشي خلاهم يشكو لا يكون تصنع وماشي جا بشكل طبيعي. وزادت منيب كتقول بأن علماء كيصنعو الداء والدواء فالمختبرات ديالهم، وأن هذشي داخل فحرب الفيروسات اللي الهدف ديالها هو التقليص من عدد البشر عبر العالم، وقالت أنه حتى الفاكسان دالفيروس كيتكون من أجسام عبارة عن معادن ثقيلة، كتتسرب فالجسد، وكتشكل خطورة على الدماغ، وهكذا كيقد يصيب الإنسان الشلل ولا الكلاخ، بحال إلى كاين شي كلاخ كثر من هذا اللي كتقول زعيمة حزب الشمعة وهي عارفة بأن العلماء عبر العالم ماكينعسو لا لين لا نهار لتكوير اللقاح اللي ممكن يخلصنا من هذ الفيروس اللي قتل عشرات الآلاف عبر العالم. والزعيمة اليسارية فكلامها، وخا هي أستاذة جامعية، ماعطات ولو مرجع واحد، او إسم عامل، وفالمقابل قالت، باش تعطي مصداقية للبهلان ديالها، بأن الإنسان من حقو يتساءل أو يبحث فهذ المواضيع ويشكل فأي حاجة، اودي تتساءل إيه لكن تمرر المغالطات فظرفية صعبة بحال هذي ممكن تشكل بيها خطورة على صحة الناس، اللي تخربيق منيب ممكن يرفض الدواء واللقاح إلى خرج ويعرض حياتو وحياة اللي قراب ليه للخطر. 
الغباء والحماق. نبيلة منيب رجعات تنشر التخربيق على كورونا كيهدد صحة الناس.. عوض ما توصي الناس يحميو راسهم فهذ الأزمة خرجات تقول بللي الفاكسان خطير وكيجيب الشلل والكلاخ.. والفيروس صيبوه من السيدا فلابوراطوار باش ينقصو البشر – فيديو